b'\n_START_ARTICLE_\nAnno\n_START_PARAGRAPH_\nAnno er en norsk reality-serie produsert av Strix Television for NRK. Selda Ekiz er programleder. Seriens f\xc3\xb8rste sesong ble spilt inn i Bergen anno 1764 og sendt p\xc3\xa5 NRK1 v\xc3\xa5ren 2015, mens sesong 2 ble spilt inn i Fredrikstad p\xc3\xa5 Isegran og sendt i 2016. Tiden skulle forestille anno 1721.\n_START_SECTION_\nKonsept\n_START_PARAGRAPH_\n14 deltakere samles i en tidskapsel som forestiller et norsk bymilj\xc3\xb8 tilbake i tid. Deltakerne skal leve under samme vilk\xc3\xa5r som sine forfedre, uten moderne hjelpemidler eller kontakt med omverdenen. Deltakerne skal bo sammen og konkurrere mot hverandre, og klatre p\xc3\xa5 den sosiale rangstigen som eksisterte den gangen gjennom forskjellige konkurranser og \xc3\xb8velser._NEWLINE_Deltakerne deles inn i to lag, syv menn mot syv kvinner. Hver uke velger lagene hver sin svennel\xc3\xa6rling som gjennom et svennestykke konkurrerer mot hverandre i \xc3\xa5 l\xc3\xa6re seg et h\xc3\xa5ndverk. Vinneren blir k\xc3\xa5ret til svenn, og vil p\xc3\xa5f\xc3\xb8lgende uke l\xc3\xa6re bort h\xc3\xa5ndverket til de andre deltakerne gjennom et mesterstykke. Dersom mesterstykket blir godkjent ble svennen k\xc3\xa5ret til mester, og oppn\xc3\xa5dde fordeler i spillet._NEWLINE_Taperen i svennestykket tar sitt lag ut i utslagsningskonkurranse og til slutt fekteduell. Taperen av denne duellen ryker ut av konkurransen.\n_START_SECTION_\nSesong 2\n_START_PARAGRAPH_\nF\xc3\xb8rste episode av andre sesong av Anno ble vist p\xc3\xa5 NRK1 1. januar 2016. Premieren hadde 805 000 seere og seerandelen var p\xc3\xa5 48,3 prosent. I alt 30 episoder skal sendes i l\xc3\xb8pet av v\xc3\xa5ren 2016. Andre sesong av programmet foreg\xc3\xa5r p\xc3\xa5 Isegran i Fredrikstad anno 1721. Isegran var en del av festningsverket rundt Fredrikstad, orlogsstasjon for marinen fra 1680-\xc3\xa5rene og skj\xc3\xa6rg\xc3\xa5rdsfl\xc3\xa5tens base under den store nordiske krig. I disse omgivelsene m\xc3\xb8ter deltakerne i programmet utfordringer fra dagliglivet i Norge p\xc3\xa5 1700-tallet og konkurrerer i to lag.'